**Република Србија**

**ОПШТИНА ЉУБОВИЈА**

**-Комисија за избор корисника-**

**Број: 06-266/21-01**

**05.10.2021. године**

**Љ у б о в и ј а**

На основу члана 11. Правилника о поступку и начину рада Комисије и условима и мерилима за избор корисника социјалног становања и активне инклузије а у складу са Пројектом „Бољи живот за све грађане Љубовије“ подржаним кроз Програм: Подршка Европске уније социјалном становању и активној инклузији, Комисија за избор корисника расписује:

**ЈАВНИ ПОЗИВ**

**за избор корисника стамбене јединице намењене за социјално становање на територији општине Љубовија**

**I Предмет јавног позива**

Предмет јавног позива је давање на коришћење 1 (једне) стамбене јединице намењене за социјално становање на територији општине Љубовија.

**II Корисници**

Корисници стамбене јединице намењене за социјално становање могу бити лица из следећих категорија:

* породице са чланом са инвалидитетом
* жене жртве породичног насиља
* припадници ромске популације

**III Услови за избор корисника**

Подносилац пријаве на јавни позив за избор корисника стамбене јединице намењене за социјално становање (у даљем тексту: Подносилац пријаве) и чланови његовог породичног домаћинства треба да испуне следеће услове:

1. број чланова породице подносиоца пријаве не може бити већи од пет;
2. да имају пријављено пребивалиште на територији општине Љубовија у последњих најмање пет година;
3. да немају приходе којима би могли да реше своје стамбене потребе или сроднике који су у обавези да их издржавају или реше стамбено питање;
4. да су корисници права из социјалне заштите (НСП, ДПН, ЈНП) у последњих пет година без обзира на актуелни статус;
5. да немају у својини непокретност у Републици Србији којом би могли да реше своје стамбене потребе а која задовољава стандарде адекватног становања;
6. да нису били корисници стамбеног збрињавања у оквиру донација и других пројеката за решавање стамбеног питања.

У случају када је подносилац пријаве жена која је жртва породичног насиља потребно је да буду испуњени додатни услови:

* да је прекинута брачна или ванбрачна заједница са супругом насилником;
* да убудуће није могућ живот у заједничком домаћинству, уколико је насилник неки други члан породице

**IV Мерила за избор корисника**

Ранг листа приликом избора корисника по категоријама утврђује се на основу броја бодова које Подносилац пријаве на јавни позив оствари а према следећим мерилима:

1. **Године старости**

 Домаћинства која чине само лица која су навршила 65 година живота за мушкарце, односно 60 година живота за жене – 20 бодова.

1. **Социјално угрожене породице**

По основу инвалидитета, телесног оштећења и радне неспособности члана породице породичном домаћинству припада:

* За кориснике додатка за помоћ и негу другог лица – 15 бодова
* За кориснике увећаног додатка за помоћ и негу другог лица – 20 бодова
* За лица која су радно неспособна – 30 бодова
* За члана домаћинства са телесним инвалидитетом или сметњама у развоју – 20 бодова
* За дете школског узраста у систему образовања које наставу похађа по програму ИОП1 – 5 бодова и ИОП2 – 8 бодова

1. **Породице са децом**

- за свако дете до седам година старости – 5 бодова

- за свако дете које редовно похађа школу – 10 бодова

 **4.** **Породично домаћинство са болесним чланом породице** (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплатација срца, цереброваскуларни инсулт, епилепсија, теже душевне болести, прогресивне нервномишићне болести, парези и парализа, хемофилија, инсулински зависник код дијабетеса, хроничне бубрежне инсуфицијенције на дијализама, системске аутоимуне болести, остеомијелитиси и ХИВ инфекције):

* по члану домаћинства - 10 бодова
1. **Материјални положај домаћинства**
* приход до износа новчане социјалне помоћи (НСП) за конкретну породицу по основу одредби Закона о социјалној заштити - 20 бодова
* приход до двоструког износа новчане социјалне помоћи (НСП) за конкретну породицу по основу одредби Закона о социјалној заштити - 10 бодова
1. **Једнородитељска породица**
* за једнородитељску породицу - 20 бодова
1. **Стамбена ситуација**
* породично домаћинство које станује у изнајмљеном простору без основних хигијенско-санитарних услова - 20 бодова
* породично домаћинство смештено у неусловним објектима за социјално становање - 30 бодова
* породично домаћинство које живи у сопственом објекту неусловном за становање (за кориснике којима је потребно реновирање породичних кућа) – 20 бодова

Ако код истог лица постоји телесно оштећење/инвалидитет и губитак радне способности, Комисија приликом бодовања узима у обзир оно мерило на основу кога то лице добија више бодова.

Ако два или више подносилаца пријаве имају исти број бодова, предност има лице односно породично домаћинство које је по оцени Комисије угроженије (живот у руралном подручју, могућност коришћења ресурса).

**V Потребна документација**

Приликом пријаве на јавни позив Подносилац пријаве доставља следеће:

1. Попуњен и потписан образац пријаве (образац пријаве може се преузети на писарници Општинске управе општине Љубовија и на интернет страници општине Љубовија);
2. Фотокопију своје личне карте као и за чланове домаћинства старије од 16 година (очитане уколико је у питању нова лична карта са чипом);
3. Уверење Полицијске станице Љубовија о кретању пребивалишта за Подносиоца пријаве и чланове домаћинства старије од 16 година;
4. Изјаву оверену у надлежној судској јединици или општинској управи да Подносилац пријаве и чланови његовог породичног домаћинства немају у својини непокретност у Републици Србији којима могу да реше своје стамбено питање; да нису отуђили или поклонили непокретност у Републици Србији а којом могу да реше своје стамбено питање; да нису били корисници стамбеног збрињавања у оквиру донација и других пројеката за решавање стамбеног питања; да немају сроднике који су у обавези да их издржавају или реше стамбено питање; да домаћинство станује у изнајмљеном простору без основних хигијенско-санитарних услова (образац изјаве бр. 1 може се преузети на писарници Општинске управе општине Љубовија и на интернет страници општине Љубовија);
5. Уверење Локалне пореске администрације да Подносилац пријаве и чланови његовог породичног домаћинства, укључујући и малолетне чланове домаћинства, нису обвезници пореза на имовину;
6. Потврда послодавца о висини примања у последњих 6 месеци од дана расписивања јавног позива – за подносиоца пријаве и чланове домаћинства који су у радном односу;
7. Потврда Националне службе за запошљавање – за подносиоца пријаве и чланове домаћинства који су незапослени
8. За подносиоца пријаве и чланове домаћинства који су корисници пензије – фотокопија последњег пензионог чека;
9. За члана породице који је на редовном школовању – потврда образовне установе
10. За подносиоца пријаве и члана домаћинства који је хронично оболео – фотокопија медицинске документације;
11. За једнородитељску породицу – извод из матичне књиге умрлих за брачног друга, судска пресуда о поверавању детета или извод из матичне књиге рођених за дете (неутврђено очинство);

Комисија за избор корисника може од Подносиоца пријаве на јавни позив тражити оригинална документа на увид.

**VI Поступак за избор корисника**

Заинтересована лица подносе пријаве на јавни позив са потребним доказима у року од 15 дан од дана јавног оглашавања.

Пријава се подноси на писарници Општинске управе општине Љубовија са напоменом „За јавни позив - Избор корисника стамбених јединица намењених за социјално становање на територији општине Љубовија“.

Пријаву поднету након истека рока за подношење Комисија не разматра, већ исту решењем одбацује, као неблаговремену.

Ако Пријава садржи неки формални недостатак који спречава поступање по истој или ако је неразумљива или непотпуна, подносилац се писменим путем позива да уочене недостатке отклони у року од 8 дана од пријема обавештења, уз упозорење на последице пропуштања.

Пријаву у прегледу које Подносилац не отклони недостатке, и то у року одређеном у ставу 4. овог члана, Комисија за избор корисника не разматра, већ исту решењем одбацује, као неуредну.

Против решења Комисије за избор корисника из ст. 3. и 5. овог члана, заинтересовано лице може уложити жалбу Општинском већу општине Љубовија у року од 15 (петнаест) дана од дана пријема решења, преко Комисије за избор корисника. Одлука Општинског већа је коначна.

Пријаву у прегледу које подносилац отклони уочене недостатке, у року из става 4. овог члана, Комисија за избор корисника ће сматрати као да је од почетка била уредна.

Пријаву која не садржи формалан недостатак или у погледу које је поступљено у складу са ставом 7. овог члана, Комисија за избор корисника разматра и утврђује испуњеност услова из члана II и III овог позива.

Пријаву у прегледу које нису испуњени услови из чл. II и III. овог позива, Комисија за избор корисника не бодује, већ исту одбија, као неосновану.

Против Решења Комисије за избор корисника из става 9. овог члана, заинтересовано лице може уложити жалбу Општинском већу општине Љубовија у року од 15 (петнаест) дана од дана пријема Решења, преко Комисије за избор корисника. Одлука Општинског већа је коначна.

У прегледу пријава код којих су испуњени услови из чл. II. и III. овог Правилника, Комисија за избор корисника врши бодовање и рангирање подносилаца пријаве, у складу са мерилима из чл. IV овог позива.

Након разматрања пријава Комисија за избор корисника доноси Одлуку о избору корисника по категоријама са прелиминарном ранг листом формираном на основу броја бодова (у даљем тексту: Одлука). Приликом објављивања ранг листе неће се наводити имена корисника већ бројеви пријаве под којима је иста заведена приликом пријављивања на јавни позив.

Комисија за избор корисника Одлуку из става 12. овог члана објављује на огласној табли Општинске управе општине Љубовија, Центра за социјални рад „Љубовија“ Љубовија и интернет страници општине Љубовија. Одлука се доставља лицима на која се односи и то путем поште.

Против Одлуке из става 12. овог члана лице на које се иста односи може уложити жалбу Општинском већу општине Љубовија, преко Комисије за избор корисника, у року од 8 (осам) дана од дана пријема Одлуке.

Након што Одлуке по жалби постану коначне Комисија за избор корисника утврђује коначну ранг листу.

Коначна ранг листа објављује се на огласној табли Општинске управе општине Љубовија, Центра за социјални рад „Љубовија“ Љубовија и интернет страници општине Љубовија.

Корисник стамбене јединице намењене за социјално становање закључује са општином Љубовија уговор којима се ближе уређују међусобна права и обавезе.

Корисник стамбене јединице намењене за социјално становање не може стећи право својине над стамбеном јединицом датој на коришћење.

Кориснику стамбене јединице социјалног становања може престати право коришћења у складу са уговором о коришћењу који закључују са општином Љубовија.

Изабрани корисник и чланови његове породице обавезни су да учествују у спровођењу мера активне инклузије.

Љубовија, 05.10.2021. године Председница Комисије за избор корисника

 Милка Симић с.р.